આર્થિક મોરચે લગભગ દેવાળિયા દેશ જેવી સ્થિતિમાં આવી ગયેલા પાકિસ્તાને અમેરિકાની આર્થિક મદદમાં ઘટાડો અને નિયંત્રણ સામે ચીનની મદદથી ટંગડી ઊંચી રાખવાનો પ્રયાસ કર્યો હતો, પરંતુ હવે ટેરર ફન્ડિંગ પર નજર રાખનાર એજન્સી ફાયનાન્શિયલ એક્શન ટાસ્ક ફોર્સ દ્વારા પાકિસ્તાનને ગ્રે લિસ્ટમાં મૂકવામાં આવતાં પાકિસ્તાનની મુશ્કેલી વધવાની છે. મહત્ત્વની વાત એ છે કે આ વખતે પાકિસ્તાનને ગ્રે લિસ્ટમાં જતું બચાવવા ચીન પણ તેની મદદે આવ્યું નહીં. પાકિસ્તાન માટે એ મોટો આંચકો છે. એટીએફટીના સંક્ષિપ્ત નામે ઓળખાતી આ વૈશ્વિક સંસ્થાએ પાકિસ્તાનને ત્રાસવાદ અટકાવવા માટે ત્રણ માસનો સમય આપ્યો હતો, પરંતુ પાકિસ્તાને તેનો યોગ્ય પ્રતિસાદ આપ્યો નહીં. પાકિસ્તાન સરકાર અને ત્યાંના શાસન તંત્રને સમજવાનું હવે વિશ્વમાં સૌને માટે મુશ્કેલ બનવા લાગ્યું છે.